Krnáč, Kamil, poslanec NR SR (2010-08-04):
Ďakujem za slovo. Vážená pani predsedníčka vlády, vážený pán predseda Národnej rady, vážené panie poslankyne, vážení páni poslanci, predstavenie programového vyhlásenia vlády nie je len o niekoľkých stranách popísaného papiera, je to výnimočná udalosť, je to vytýčenie cesty, ktorou sa naša krajina bude uberať v nasledujúcich rokoch. Dnešok je o to dôležitejší, že programové vyhlásenie súčasnej vlády nastoľuje nový kurz a predstavuje odlišné nastavenia priorít v porovnaní s volebným obdobím minulým. Dokument, o ktorom dnes hovoríme, sa od toho predošlého líši nielen v agende jednotlivých rezortov, ale najmä z pohľadu základných princípov. Skúsenosti ostatných rokov nás totiž prinútili zamýšľať sa oveľa viac nad rizikami prepojenia predstaviteľov ekonomickej a politickej moci. Úroveň vnímania korupcie u nás dramaticky stúpla. A v tejto oblasti sme sa dnes ocitli na úrovni takých krajín, ako je napr. Namíbia, Malajzia alebo Kuba. Túto situáciu v žiadnom prípade nemôžeme zľahčovať. Bujnejúca korupcia a klientelizmus so sebou prinášajú obrovské ekonomické škody, ktoré len pre Slovensko znamenajú straty ročne desiatok až stoviek miliónov eur. Príkladov z minulého obdobia je dostatok, od úplatkov a nehorázneho odmeňovania poslušných úradníkov vo všetkých oblastiach verejnej správy po škandalózne predražené štátne zákazky. Ak by minulá vláda nedopustila toto rozkrádanie, mali by sme dnes omnoho viac prostriedkov pre naše nemocnice, školy a samosprávy. Dokonca by sme mali oveľa viac peňazí aj pre tie obete povodní, z ktorých si minulá vláda pár dní pred voľbami vyrobila obete svojej populistickej politiky. To najhoršie, čo spôsobilo ignorovanie korupčných káuz, je však strata dôvery občanov v štát a jeho inštitúcie. Toto sa bude naprávať len veľmi ťažko a veľmi pomaly. Nemôžeme sa preto vzdať a povedať si, že korupciu zo spoločnosti nikdy úplne neodstránime. Našou povinnosťou je proti nej každý deň bojovať tak, ako to v boji proti nej nevzdávajú dokonca ani tie krajiny, v ktorých je korupcia už dávno vytlačená na okraj spoločnosti. V týchto krajinách si totiž veľmi dobre uvedomujú, že poľaviť v boji proti nej môže znamenať len jediné, jej neuveriteľne rýchly nárast a návrat v plnej sile. Musíme urobiť všetko pre to, aby sme ľuďom konečne dokázali, že politici nie sú podvodníci, ktorí zneužívajú svoje postavenie, že v našej spoločnosti môže uspieť aj čestný človek a nielen ten, ktorý má dobré kontakty a peniaze na úplatky, že lekár môže odviesť svoj najlepší výkon aj bez naplnenej obálky, že sa dieťa môže dostať na školu aj bez štedrého sponzorského príspevku. Sú dva kroky, ktoré nám pomôžu vysporiadať sa s touto situáciou. Prvým je presadzovanie maximálnej transparentnosti, zverejňovať, zverejňovať, zverejňovať, zverejňovať všetko, čo nie je tajné. Je preč doba, v ktorej boli dokumenty účelovo označované za tajné len preto, aby nikto nevidel, v koho konkrétnych vreckách skončili peniaze nás všetkých. Toto programové vyhlásenie vlády prináša nový pohľad na verejnú správu, verejnú správu, v ktorej má každý občan garantované právo na pravdivé informácie, právo pýtať sa a právo byť pravdivo informovaný o tom, na aký konkrétny účel boli vynaložené jeho prostriedky. O dôvere k politikom sa tak každý občan bude môcť konečne rozhodnúť na základe hmatateľných dôkazov, a nie na základe prázdnych sľubov a klamlivých vyhlásení zastierajúcich skutočný stav spoločnosti. Druhý krok bude oveľa náročnejší. Nikdy nepresvedčíme ľudí o tom, že nám na odstraňovaní korupcie naozaj záleží, ak budeme ignorovať alebo dokonca kryť rôzne korupčné škandály. Za uplynulé roky sa v našej spoločnosti rozrástla korupcia do takých veľkých rozmerov, že rozpliesť toto špinavé klbko nitiek smerujúcich k najvyššej politike, polícii, prokuratúre a súdom bude nesmierne ťažké. Je však našou povinnosťou začať. Pevne verím, že zlepšenie politickej atmosféry v našej spoločnosti, kde programové vyhlásenie vlády je akousi symbolickou predzvesťou, prispeje k jednej z najdôležitejších zmien, aby tí, ktorí boli doteraz ticho, aby tí, ktorí sa doteraz o nekalých praktikách hovoriť báli, jarmo svojho strachu konečne zhodili a hovoriť začali, a to aj v prípadoch, že v úlohe previnilca bude práve vysoký verejný činiteľ, práve policajt, prokurátor alebo sudca. Jedine neutíchajúci tlak verejnosti dokáže prinútiť zodpovedných, aby tam, kde sú povinní konať, konali. Po dlhých rokoch sa tak možno konečne dočkáme prvého úspechu, keď za korupčné škandály nebudú braní na zodpovednosť len bezvýznamní herci, ale ruka zákona tvrdo dopadne aj na plecia režisérov celý čas stojacich v úzadí. Programové vyhlásenie vlády je v tomto smere jednoznačné. Téma boja proti korupcii sa stala jeho jednou z najvyšších priorít a korupcia, ako sme ju mali možnosť poznať počas uplynulého obdobia, sa už ďalej tolerovať nebude. Vážené dámy, vážení páni, na stole máme programové vyhlásenie, ktoré je o zodpovednosti a ktoré je o zastavení hazardovania s budúcnosťou našej krajiny. Želám vám preto pri hlasovaní o jeho podpore nielen šťastnú ruku, ale najmä zodpovednú ruku. Ďakujem. (Potlesk.)